CELEX: 32016R0888
Language: bg
Date: 2016-06-06 00:00:00
Title: Регламент (ЕС) 2016/888 на Съвета от 6 юни 2016 година за изменение на Регламент (ЕС) 2015/323 относно финансовия регламент, приложим за 11-ия европейски фонд за развитие по отношение на плащането на вноските

7.6.2016   
            
            
               BG
            
            
               Официален вестник на Европейския съюз
            
            
               L 149/1
            
         РЕГЛАМЕНТ (ЕС) 2016/888 НА СЪВЕТА
   от 6 юни 2016 година
   за изменение на Регламент (ЕС) 2015/323 относно финансовия регламент, приложим за 11-ия европейски фонд за развитие по отношение на плащането на вноските
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и Договора за функционирането на Европейския съюз,
   като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (1) („Вътрешното споразумение“), и по-специално член 10, параграф 2 от него,
   като взе предвид предложението на Европейската комисия,
   като взе предвид становището на Европейската сметна палата (2),
   като взе предвид становището на Европейската инвестиционна банка,
   като има предвид, че:
   
               (1)
            
            
               На 5 юни 2014 г. Европейската централна банка прие решение (3), в което се предвижда отрицателен лихвен процент, водещ до задължение за притежателите на депозити за плащане в полза на съответната национална централна банка (НЦБ), включително правото на тази НЦБ да дебитира съответната държавна депозитна сметка. Други НЦБ, в които трябва да бъдат държани средствата на Европейския фонд за развитие (ЕФР) в съответствие с член 22 от Регламент (ЕС) 2015/323 на Съвета (4), приеха подобни решения.
            
         
               (2)
            
            
               Съгласно член 22, параграф 3 от Регламент (ЕС) 2015/323 вноските за ЕФР се кредитират от всяка държава членка по специална сметка „Европейска комисия — Европейски фонд за развитие“, която се открива в централната банка на съответната държава членка или в посочена от нея финансова институция.
            
         
               (3)
            
            
               По тези специални сметки, открити от държавите членки на името на Комисията с цел депозиране на вноските за ЕФР, не трябва да бъдат начислявани никакви такси и лихви, докато станат необходими за извършване на плащания, като по този начин се предотвратяват загуби за бюджета на ЕФР. Налагането на такси или отрицателни лихви води до намаляване на бюджета на ЕФР и до неравно третиране на държавите членки. Ето защо, когато по сметките на ЕФР се прилагат отрицателни лихви, съответните държави членки следва да кредитират сума, равна на сумата на тази отрицателна лихва. Като се има предвид, че някои държави членки няма да могат да избегнат финансовите последици на задължението да кредитират размера на отрицателната лихва по сметките на ЕФР, е целесъобразно, когато покрива нуждите си от плащания, Комисията да се стреми да ограничи тези последици, като приоритетно използва сумите, кредитирани по съответните сметки.
            
         
               (4)
            
            
               Поради това Регламент (ЕС) 2015/323 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   Член 22 от Регламент (ЕС) 2015/323 се заменя със следното:
   
      „Член 22
      Плащане на частите на вноските
      1.   Поканите за вноски първо усвояват една след друга сумите, предвидени за предходните европейски фондове за развитие.
      2.   Вноските на държавите членки се определят в евро и се заплащат в евро.
      3.   Вноската, посочена в член 21, параграф 7, буква а), се кредитира от всяка държава членка по специална сметка „Европейска комисия — Европейски фонд за развитие“, която се открива в централната банка на съответната държава членка или в посочена от нея финансова институция. Сумата по тези вноски остава в тези специални сметки до момента, когато трябва да бъдат направени плащанията.
      4.   По сметката, посочена в параграф 3, не се начисляват никакви такси и лихви.
      5.   Когато към сметката, посочена в параграф 3, се прилагат отрицателни лихви, съответната държава членка кредитира сметката най-късно към датата на плащането на всяка вноска, посочена в член 21, със сума, съответстваща на размера на отрицателната лихва, прилагана до първия ден на месеца, предхождащ плащането на вноската.
      6.   Без да се засяга параграф 7, Комисията се стреми да извършва всички тегления от специалните сметки по такъв начин, че да поддържа разпределение на активите в тези сметки, което съответства на алгоритъма за вноските съгласно член 1, параграф 2, буква а) от Вътрешното споразумение.
      7.   Когато покрива нуждите от налични средства на ЕФР в съответствие с параграф 3, Комисията се стреми да ограничи последиците от задължението на държавите членки да кредитират размера на отрицателната лихва съгласно параграф 5, като приоритетно използва сумите, кредитирани по съответните сметки.
      8.   Вноската, посочена в член 21, параграф 7, буква б) се кредитира от всяка държава членка в съответствие с член 53, параграф 1.“
   
   Член 2
   Настоящият регламент влиза в сила на третия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 6 юни 2016 година.
      
         
            За Съвета
         
         
            Председател
         
         H.G.J. KAMP
      
   
   
      (1)  ОВ L 210, 6.8.2013 г., стр. 1.
   
      (2)  ОВ C 5, 8.1.2016 г., стр. 6.
   
      (3)  Решение ЕЦБ/2014/23 на Европейската централна банка от 5 юни 2014 г. относно олихвяването на депозити, салда и наличности от свръхрезерви (ОВ L 168, 7.6.2014 г., стр. 115).
   
      (4)  Регламент (ЕС) 2015/323 на Съвета от 2 март 2015 г. относно финансовия регламент, приложим за 11-ия европейски фонд за развитие (ОВ L 58, 3.3.2015 г., стр. 17).